*Príloha č. 3 súťažných podkladov – Návrh zmluvy*

**ZMLUVA O POSKYTNUTÍ LICENCIE A PODPORY**

*uzatvorená v súlade s Rámcovou dohodou č. [bude doplnené po uzavretí RD] zo dňa [bude doplnené po uzavretí RD] podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zmluva“)*

**Zmluvné strany**

**Objednávateľ:**

|  |  |
| --- | --- |
| Názov: | Slovenská republika zastúpená Ministerstvom vnútra Slovenskej republiky |
| Sídlo: |  |
| V zastúpení |  |
| vo veciach zmluvných: |  |
| vo veciach technických: |  |
| IČO: |  |
| DIČ: |  |
| Bankové spojenie:  |  |
| IBAN pre refundácie: |  |
| IBAN pre refundácie: |  |

(ďalej len „**Objednávateľ**“)

**Poskytovateľ:**

|  |  |
| --- | --- |
| Názov: |  |
| Sídlo: |  |
| Štatutárny orgán: |  |
| IBAN: |  |
| BIC/ SWIFT: |  |
| Bankové spojenie:  |  |
| IČO: |  |
| IČ DPH: |  |
| DIČ: |  |
| Telefón/ fax: |  |

(ďalej len *,,****Poskytovateľ****“*)

(spolu aj ako „***Zmluvné strany***“)

Článok I

Úvodné ustanovenie

1. Zmluvné strany uzatvárajú túto zmluvu v súlade s výsledkom verejnej súťaže vyhlásenej centrálnym verejným obstarávateľom Ministerstvom vnútra Slovenskej republiky na predmet zákazky
"**Centrálne verejné obstarávanie licencie a podporných služieb - prístup k automatizovanému analytickému nástroju na identifikáciu informačných operácií“,** ktorej oznámenie o vyhlásení verejného obstarávania bolo uverejnené vo Vestníku verejného obstarávania č. *[údaje budú doplnené po vyhlásení]* /2022 dňa *[údaje budú doplnené po vyhlásení]* 2022 pod značkou *[údaje budú doplnené po vyhlásení]*  - (ďalej len „verejné obstarávanie“).
2. Táto zmluva sa uzatvára v súlade s čl. II a III. Rámcovej dohody č. *bude doplnené po uzavretí RD]*  zo dňa *[bude doplnené po uzavretí RD* (ďalej aj ako „rámcová dohoda“).

**Článok II**

**Predmet zmluvy**

1. Predmetom tejto zmluvy je záväzok Poskytovateľa poskytnúť Objednávateľovi riadne a včas predmet zákazky s názvom **,,Centrálne verejné obstarávanie licencie a podporných služieb - prístup k automatizovanému analytickému nástroju na identifikáciu informačných operácií**“ v podobe licencií (ďalej len „licencie“) a k nim prislúchajúce služby servisnej podpory (ďalej len „služby podpory“) v súlade s Opisom predmetu zákazky, ktorý tvorí Prílohu č. 1 tejto zmluvy na základe písomnej objednávky, ktorej súčasťou bude špecifikácia objednaného počtu licencií. Súčasťou záväzku Poskytovateľa na základe tejto zmluvy je aj udelenie súhlasu Poskytovateľa Objednávateľovi na použitie licencií podľa Prílohy č. 1 tejto zmluvy v rozsahu, v akom licenciou disponuje Poskytovateľ a podľa podmienok stanovených v tejto zmluve. Licencie a služby podpory sa ďalej v tejto zmluve označujú spoločne ako predmet zmluvy. Záväzku Poskytovateľa podľa vyššie uvedeného zodpovedá záväzok Objednávateľa riadne poskytnuté licencie a/alebo služby podpory prevziať a zaplatiť za ne dohodnutú cenu podľa čl. V tejto zmluvy.

**Článok III**

**Licenčná doložka**

1. Poskytovateľ na základe tejto zmluvy udeľuje objednávateľovi súhlas na použitie licencií uvedených v čl. II tejto zmluvy v súlade s § 65 a nasl. zákona č. 185/2015 Z. z. Autorský zákon v znení neskorších predpisov (ďalej len „zákon č. 185/2015 Z. z.“).
2. Poskytovateľ udeľuje objednávateľovi licenciu v neobmedzenom rozsahu, bez vecného alebo územného obmedzenia po dobu trvania Rámcovej dohody.
3. Poskytovateľ udeľuje v súlade v súlade s § 19 ods. 4 zákona č. 185/2015 Z. z. objednávateľovi súhlas na použitie licencii na všetky známe spôsoby použitia autorského diela, a to najmä na účely automatizovaného monitorovania a vyhodnocovania obsahu na webových stránkach a sociálnych sieťach, na monitorovanie a analyzovanie šírenia dezinformácií a misinformácií (a ďalšieho škodlivého obsahu) a s nimi spojených naratívov, vizualizácie prepojení a rozsahu prepojení medzi verejnými účtami na informačných zdrojoch v súlade s opisom predmetu zákazky, ktorý je súčasťou Prílohy č. 1 tejto zmluvy.

**Článok IV**

**Dodacie podmienky a preberacie konanie**

1. Poskytovateľ sa zaväzuje poskytnúť predmet zmluvy v súlade s dohodnutými technickými a funkčnými charakteristikami, všeobecne záväznými právnymi predpismi platnými na území SR, technickými normami, podmienkami tejto zmluvy, ktorá ďalej upravuje postup preberacieho konania.
2. Poskytovateľ sa zaväzuje protokolárne odovzdať licencie, ktoré disponujú povinnými funkcionalitami v súlade s opisom predmetu zákazky a podľa čl. II tejto zmluvy Objednávateľovi v lehote do jedného (1) mesiaca odo dňa zadania písomnej objednávky, na základe preberacieho protokolu, ktorým bude pre potreby tejto zmluvy dodací list. V prípade ak licencie disponujú aj voliteľnými funkcionalitami je lehota na dodanie týchto funkcionalít do troch (3) mesiacov odo dňa zadania prvej písomnej objednávky. V prípade zadania ďalších písomných objednávok je táto lehota jeden (1) mesiac. Služby podpory sa poskytovateľ zaväzuje zabezpečovať počas celej doby trvania tejto zmluvy.
3. Miestom poskytnutia predmetu zmluvy je *[Bude doplnené pred uzavretím zmluvy].*
4. Poskytnutie licencií a/alebo podporných služieb bude dokladované podpisom zodpovednej osoby Objednávateľa na príslušnom dodacom liste.
5. Deň poskytnutia licencií a/alebo podporných služieb písomne alebo elektronicky oznámi Poskytovateľ Objednávateľovi najneskôr dva (2) pracovné dní vopred.
6. Po prevzatí predmetu zmluvy Poskytovateľ vyhotoví dodací list. Objednávateľ po prevzatí predmetu zmluvy dodací list písomne potvrdí. Objednávateľ môže predmet zmluvy po jeho prevzatí riadne užívať a Poskytovateľ sa mu zaväzuje toto užívanie dňom prevzatia umožniť.
7. V prípade, ak bude na riadne plnenie tejto zmluvy nevyhnutné akékoľvek právo duševného vlastníctva Poskytovateľa alebo tretej osoby, Poskytovateľ bezplatne zabezpečí, že Objednávateľ získa aj všetky oprávnenia a licencie na takéto práva v potrebnom rozsahu a pre stanovený spôsob použitia. V prípade, ak Poskytovateľ nezabezpečí pre Objednávateľa podľa predchádzajúcej vety tohto bodu zmluvy všetky oprávnenia a licencie, je Objednávateľ oprávnený písomne odstúpiť od zmluvy a požadovať od Poskytovateľa náhradu škody.
8. Poskytovateľ sa zaväzuje, že o všetkých skutočnostiach, o ktorých sa dozvie pri plnení tejto zmluvy, zachová mlčanlivosť a získané informácie neposkytne tretím osobám a ani ich nebude využívať iným spôsobom, ako na naplnenie účelu tejto zmluvy. Povinnosť podľa tohto bodu zmluvy sa nevzťahuje na poskytovanie informácií na základe osobitných právnych predpisov, a to najmä zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Článok V

 Cena a platobné podmienky

1. Cena je stanovená dohodou zmluvných strán ako cena konečná v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 375/1999 Z. z., ktorou sa mení a dopĺňa vyhláška Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách. Cena je uvedená v Prílohe č. 2 tejto zmluvy, ktorá je v súlade s maximálnym finančným limitom uvedenom v čl. VI bod 4 Rámcovej dohody.
2. Cena za poskytnuté licencie a služby podpory bude fakturovaná mesačne vždy na začiatku aktuálneho mesiaca po akceptovaní výkazu poskytnutých dodávok, ktorý bude súčasťou faktúry. Poskytovateľ je povinný vystaviť faktúru najneskôr 15 dní od prevzatia predmetu zmluvy Objednávateľom.
3. Zálohové platby ani platba vopred sa neumožňujú. Úhrada ceny sa uskutoční v lehote splatnosti vystavených mesačných faktúr, formou prevodu na bankový účet Poskytovateľa uvedeného v záhlaví tejto zmluvy v časti Poskytovateľ. Bezhotovostný platobný styk sa uskutoční prostredníctvom finančného ústavu Objednávateľa na základe faktúry, ktorej splatnosť je dohodnutá v lehote tridsať (30) dní odo dňa doručenia faktúry Objednávateľovi. Faktúra sa považuje za uhradenú dňom odpísania finančných prostriedkov z účtu Objednávateľa uvedeného v záhlaví tejto zmluvy.
4. Neoddeliteľnou súčasťou faktúry bude dodací list potvrdený Objednávateľom.
5. Faktúra musí spĺňať všetky náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon č. 222/2004 Z. z.“), vrátane označenia čísla zmluvy podľa evidencie Objednávateľa. V prípade, že faktúra bude obsahovať nesprávne alebo neúplné údaje, alebo nebude mať náležitosti daňového dokladu podľa § 74 zákona č. 222/2004 Z. z., Objednávateľ je oprávnený ju vrátiť a Poskytovateľ je povinný faktúru podľa charakteru nedostatku opraviť, doplniť alebo vystaviť novú. V takomto prípade sa preruší lehota jej splatnosti a nová začne plynúť doručením novej, resp. upravenej faktúry Objednávateľovi.
6. Zmluvné strany sa zaväzujú plniť povinnosť v zmysle  zákona č. 215/2019 Z. z. o zaručenej elektronickej fakturácii a centrálnom elektronickom systéme a o doplnení niektorých zákonov, ktorým dochádza k zavedeniu povinnosti používať zaručené elektronické faktúry, v termíne a rozsahu, ktoré oznámi Ministerstvo financií Slovenskej republiky vo svojom publikačnom orgáne.

Článok VI

Záručná doba a zodpovednosť za vady

1. Záručná doba na služby podpory je dvadsaťštyri (24) mesiacov odo dňa ich prevzatia., V prípade oprávnenej reklamácie sa záručná doba predlžuje o čas, počas ktorého bola vada odstraňovaná.
2. V prípade vady služieb podpory počas záručnej doby má Objednávateľ právo na bezplatné odstránenie vád a Poskytovateľ povinnosť vady odstrániť na svoje náklady v lehote do tridsať (30) dní od písomného uplatnenia reklamácie zo strany Objednávateľa.
3. Objednávateľ za zaväzuje, že reklamáciu vady zo záruky uplatní bez zbytočného odkladu po jej zistení, písomnou formou, oprávnenému zástupcovi Poskytovateľa.
4. Objednávateľ je oprávnený v prípade poskytnutia chybného plnenia (služieb podpory) požadovať:

a) odstránenie vád, ak sú opraviteľné,

b) dodanie chýbajúceho množstva alebo časti plnenia,

c) výmenu chybného plnenia za plnenie bez vád.

1. Právo voľby uplatneného nároku podľa bodu 5 písm. a), b) alebo c) tohto článku musí Objednávateľ uviesť v písomne uplatnenej reklamácii. V opačnom prípade má právo voľby Poskytovateľ.
2. Postup pri reklamácii sa ďalej riadi príslušnými ustanoveniami Obchodného zákonníka a ďalších všeobecne záväzných právnych predpisov platných na území SR.

Článok VII

Ostatné dojednania

1. Poskytovateľ prehlasuje, že predmet zmluvy nie je zaťažený právami tretích osôb. Poskytovateľ prehlasuje, že predmet zmluvy a s ním súvisiace služby poskytuje v zmysle zákona č. 18/2018 Z.z. o ochrane osobných údajov a o zmene a doplnení niektorých zákonov (ďalej len „zákon č. 18/2018 Z. z.“) a má vysporiadané všetky práva dotknutých osôb súvisiace s predmetom zákazky v zmysle Prílohy č. 1 tejto zmluvy.
2. Objednávateľ je povinný:
	1. prebrať predmet zmluvy v deň jeho poskytnutia, ktorý mu Poskytovateľ oznámi podľa čl. IV bod 5 tejto zmluvy,
	2. riadne a včas zaplatiť cenu dohodnutú v čl. V tejto zmluvy.
3. V prílohe č. 4 sú uvedené údaje o všetkých známych subdodávateľoch poskytovateľa, ktorí sú známi v čase uzavierania tejto zmluvy, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
4. Poskytovateľ je povinný objednávateľovi oznámiť akúkoľvek zmenu údajov u subdodávateľov uvedených v Prílohe č. 4, a to bezodkladne po tom, ako sa o tejto skutočnosti dozvie.
5. V prípade zmeny subdodávateľa je poskytovateľ povinný najneskôr do piatich (5) pracovných dní odo dňa zmeny subdodávateľa predložiť objednávateľovi informácie o novom subdodávateľovi v rozsahu údajov podľa bodu 9 tohto článku a predmety subdodávok. Pri výbere subdodávateľa musí poskytovateľ postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene.
6. Poskytovateľ vyhlasuje, že v čase uzatvorenia zmluvy je zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“), pokiaľ sa ho povinnosť zápisu do registra partnerov verejného sektora týka.
7. Subdodávateľ alebo subdodávateľ podľa osobitného predpisu, ktorý podľa § 11 ods. 1 zákona o verejnom obstarávaní má povinnosť zapisovať sa do registra partnerov verejného sektora, musí byť zapísaný v registri partnerov verejného sektora. Povinnosť zápisu do registra partnerov verejného sektora upravuje osobitný predpis - zákon č. 315/2016 Z. z.
8. Povinnosti Poskytovateľa vrátane pravidiel výberu subdodávateľa platia aj pri zmene subdodávateľa počas celej doby trvania tejto zmluvy.
9. Poskytovateľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Poskytovateľ zodpovedá za odbornú starostlivosť pri výbere subdodávateľa ako aj za výsledok plnenia vykonaného na základe zmluvy o subdodávke.
10. V prípade, že Poskytovateľ, jeho subdodávateľ podľa zákona č. 343/2015 Z.z. alebo subdodávateľ podľa zákona č. 315/2016 Z. z., má povinnosť byť zapísaný v registri partnerov verejného sektora podľa zákona č. 315/2016 Z. z., Poskytovateľ vyhlasuje, že jeho konečným užívateľom výhod zapísaným v registri partnerov verejného sektora, rovnako ani konečným užívateľom výhod jeho subdodávateľa podľa zákona č. 343/2015 Z.z. alebo subdodávateľa podľa zákona č. 315/2016 Z. z., nie je:
11. prezident Slovenskej republiky,
12. člen vlády,
13. vedúci ústredného orgánu štátnej správy, ktorý nie je členom vlády,
14. vedúci orgánu štátnej správy s celoslovenskou pôsobnosťou,
15. sudca Ústavného súdu Slovenskej republiky alebo sudca,
16. generálny prokurátor Slovenskej republiky, špeciálny prokurátor alebo prokurátor,
17. verejný ochranca práv,
18. predseda Najvyššieho kontrolného úradu Slovenskej republiky a podpredseda Najvyššieho kontrolného úradu Slovenskej republiky,
19. štátny tajomník,
20. generálny tajomník služobného úradu,
21. prednosta okresného úradu,
22. primátor hlavného mesta Slovenskej republiky Bratislavy, primátor krajského mesta alebo primátor okresného mesta, alebo
23. predseda vyššieho územného celku.

Článok VIII

**Zmluvné pokuty a úroky z omeškania**

1. Pre prípad nedodržania podmienok tejto zmluvy dohodli Zmluvné strany nasledovné sankcie:
2. za omeškanie Poskytovateľa s dodaním licencií a/ alebo podporných služieb v lehote podľa písomnej objednávky vrátane príslušných dokladov je Objednávateľ oprávnený uplatniť si voči Poskytovateľovi zmluvnú pokutu vo výške 0,05 % z ceny maximálneho finančného limitu uvedené článku VI bod 4 Rámcovej dohody za každý aj začatý deň omeškania,
3. za omeškanie Poskytovateľa s odstránením vady služieb podpory v lehote podľa čl. VI bod 2 tejto zmluvy je Objednávateľ oprávnený uplatniť si voči Poskytovateľovi zmluvnú pokutu vo výške 100.- EUR s DPH za každý aj začatý deň omeškania, a to aj opakovane,
4. za omeškanie Objednávateľa so zaplatením kúpnej ceny po lehote splatnosti faktúry je Poskytovateľ oprávnený uplatniť si voči Objednávateľovi zákonný úrok z omeškania.
5. Zaplatením zmluvnej pokuty Poskytovateľom nezaniká nárok Objednávateľa na prípadnú náhradu škody, ktorá vznikla v príčinnej súvislosti s porušením zmluvnej povinnosti, za ktorú je uplatňovaná zmluvná pokuta a ktorá prevyšuje zmluvnú pokutu. Nárok na zmluvnú pokutu nevzniká vtedy, ak sa preukáže, že omeškanie je spôsobené okolnosťami vylučujúcimi zodpovednosť (vyššia moc).

**Článok VIII**

**Skončenie zmluvy**

1. Zmluvné strany sa dohodli, že túto zmluvu je možné skončiť:
	1. písomnou dohodou Zmluvných strán, a to dňom uvedeným v takejto dohode; v dohode o skončení zmluvy sa súčasne upravia nároky Zmluvných strán vzniknuté na základe alebo v súvislosti s touto zmluvou,
	2. písomným odstúpením od zmluvy alebo ak tak stanoví všeobecne záväzný právny predpis platný na území SR.
2. Odstúpenie od zmluvy sa uskutoční písomným oznámením odstupujúcej Zmluvnej strany adresovaným druhej Zmluvnej strane zároveň s uvedením dôvodu odstúpenia od zmluvy a je účinné dňom jeho doručenia druhej Zmluvnej strane. V prípade pochybností sa má za to, že je odstúpenie doručené tretí deň po jeho odoslaní. Doručuje sa zásadne na adresu Zmluvnej strany uvedenú v záhlaví tejto zmluvy.
3. Za podstatné porušenie zmluvy sa považuje:
4. omeškanie Poskytovateľa s dodaním licencií oproti dohodnutému termínu plnenia o viac ako 15 pracovných dní bez uvedenia dôvodu, ktorý by omeškanie ospravedlňoval (vyššia moc),
5. ak cena bude fakturovaná v rozpore s podmienkami dohodnutými v tejto zmluve a/alebo rámcovej dohode,
6. Poskytovateľ poskytne Objednávateľovi predmet zmluvy takých parametrov, ktoré sú v rozpore s touto zmluvou a/alebo rámcovou dohodou,
7. Objednávateľ je v omeškaní so zaplatením faktúry o viac ako šesťdesiat (60) dní po lehote jej splatnosti,
8. podstatné porušenie zmluvy podľa článku IX bod 4 Rámcovej dohody.
9. Objednávateľ je oprávnený písomne odstúpiť od tejto zmluvy aj v prípade, ak:
10. proti Poskytovateľovi začalo konkurzné konanie alebo reštrukturalizácia,
11. Poskytovateľ vstúpil do likvidácie,
12. Poskytovateľ koná v rozpore s touto zmluvou a/alebo všeobecne záväznými právnymi predpismi platnými na území SR a na písomnú výzvu Objednávateľa toto konanie a jeho následky v určenej primeranej lehote neodstráni,
13. Poskytovateľ nebol v čase uzatvorenia tejto zmluvy alebo počas doby trvania tejto zmluvy zapísaný v registri partnerov verejného sektora podľa zákona č. 315/2016 Z. z., o registri partnerov verejného sektora a o zmene a doplnení niektorých zákonov v znení neskorších predpisov,
14. došlo k splneniu zákonných dôvodov na odstúpenie od zmluvy (najmä § 19 ods.1 písm. a) a b) zákona č. 343/2015 Z. z.).
15. Odstúpenie od zmluvy má za následok úhradu alikvotnej čiastky Objednávateľom Poskytovateľovi za odsúhlasenú časť poskytnutého plnenia ku dňu ukončenia čiastkovej zmluvy postupom podľa článku IX bod 11 Rámcovej dohody.

Článok IX

**Spoločné a záverečné ustanovenia**

1. Akákoľvek písomnosť alebo iné správy, ktoré sa doručujú v súvislosti s touto zmluvou druhej Zmluvnej strane (každá z nich ďalej ako „Oznámenie“) musia byť:
	* 1. v písomnej podobe,
		2. doručené (i) osobne, (ii) poštou prvou triedou s uhradeným poštovným, (iii) kuriérom prostredníctvom kuriérskej spoločnosti alebo (iv) elektronickou poštou na adresy, ktoré budú oznámené v súlade s týmto článkom zmluvy.
2. Oznámenie poskytované Objednávateľovi bude zaslané na adresu uvedenú nižšie alebo inej osobe alebo na inú adresu, ktorú Objednávateľ priebežne písomne oznámi Poskytovateľovi v súlade s týmto článkom zmluvy:

Za Objednávateľa

meno: (doplní verejný obstarávateľ pred podpisom zmluvy)

 email:

tel.:

Oznámenie poskytované Poskytovateľovi bude zaslané na adresu uvedenú nižšie alebo inej osobe alebo na inú adresu, ktorú Poskytovateľ priebežne písomne oznámi Objednávateľovi v súlade s týmto článkom zmluvy:

Za Poskytovateľa:

(doplní úspešný uchádzač pred podpisom zmluvy)

k rukám:

email:

1. Oznámenie nadobúda účinnosť okamihom jeho prevzatia a má sa za prevzaté:
	* 1. v čase jeho doručenia (alebo odmietnutia jeho prevzatia), pokiaľ sa doručuje osobne alebo kuriérom; alebo
		2. v čase jeho doručenia, ale najneskôr v piaty (5) deň po jeho odoslaní, pokiaľ sa doručuje ako poštová zásielka prvej triedy s uhradeným poštovným; alebo
		3. v čase jeho doručenia, ale najneskôr nasledujúci deň po jeho odoslaní, pokiaľ sa doručuje prostredníctvom elektronickej pošty.
2. V prípade zmeny obchodného mena, názvu, sídla, právnej formy, štatutárnych orgánov alebo i spôsobu ich konania za Zmluvnú stranu, oznámi zmluvná strana, ktorej sa niektorá z uvedených zmien týka, písomnou formou túto skutočnosť druhej Zmluvnej strane a to bez zbytočného odkladu, inak povinná Zmluvná strana zodpovedá za všetky škody z toho vyplývajúce alebo náklady, ktoré v tejto súvislosti musela vynaložiť druhá Zmluvná strana. V prípade zmeny bankového spojenia alebo čísla účtu zmluvné strany o tejto skutočnosti vyhotovia písomný dodatok k tejto zmluve.
3. Táto zmluva môže byť doplnená alebo zmenená v súlade so všeobecne záväznými právnymi predpismi platnými na území Slovenskej republiky len písomnými a očíslovanými dodatkami, ktoré sa po podpísaní obidvoma zmluvnými stranami stávajú neoddeliteľnou súčasťou tejto zmluvy.
4. V ostatných právach a povinnostiach touto zmluvou neupravených platia príslušné ustanovenia Obchodného zákonníka, zákona č. 185/2015 Z. z. a ostatných všeobecne záväzných právnych predpisov platných na území Slovenskej republiky.
5. Zmluvné strany sa dohodli, že prípadné spory vyplývajúce z plnenia tejto zmluvy budú riešiť najprv dohodou alebo zmierom. Ak nepríde k dohode, bude vec riešiť vecne a miestne príslušný súd Slovenskej republiky.
6. Zmluvné strany vyhlasujú, že túto zmluvu uzatvorili slobodne a vážne, nie v tiesni a za nápadne nevýhodných podmienok, prečítali ju, porozumeli jej a nemajú proti jej forme a obsahu žiadne výhrady, čo potvrdzujú vlastnoručnými podpismi.
7. Táto Zmluva nadobúda platnosť dňom jej podpisu obidvoma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv, ktorý vedie Úrad vlády SR, v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov, a ktorými sa menia a dopĺňajú niektoré zákony. Zmluvu zverejní Objednávateľ.
8. Táto zmluva je vyhotovená v piatich (5) rovnopisoch s platnosťou originálu, dva (2) rovnopisy zostanú Poskytovateľovi a tri (3) rovnopisy zostanú Objednávateľovi.
9. Zmluva má nasledujúce prílohy, ktoré tvoria jej neoddeliteľnú súčasť:

Príloha č. 1: Opis predmetu zákazky

Príloha č. 2: Štruktúrovaný rozpočet ceny v súlade s ponukou úspešného uchádzača podľa požadovaného počtu licencií

Príloha č. 3: Zoznam subdodávateľov

 V Bratislave dňa ..................... V ......................... dňa: .....................

Za Objednávateľa: Za Poskytovateľa:

 ....................................................... .......................................................

**Príloha č. 1**

**Opis predmetu zákazky**

Obsahom tejto prílohy zmluvy je celá príloha č. 1 súťažných podkladov – Opis predmetu zákazky vyplnená v súlade s ponukou úspešného uchádzača.

Príloha č. 2

**Štruktúrovaný rozpočet ceny v súlade s ponukou úspešného uchádzača podľa požadovaného počtu licencií**

Obsahom tejto prílohy zmluvy je príloha č. 2 súťažných podkladov – Štruktúrovaný rozpočet ceny vyplnený v súlade s ponukou úspešného uchádzača.

Príloha č. 3

**Zoznam subdodávateľov**

*(doplní uchádzač, v prípade že nebude využívať subdodávateľov uvedie vyhlásenie)*

Za Poskytovateľa:

 .............................................................

 konateľ spoločnosti